Tere hommikust, lugupeetud Riigikogu! Alustame Riigikogu täiskogu I istungjärgu teise töönädala teisipäevast istungit. Head kolleegid, teil on võimalus üle anda eelnõusid ja arupärimisi. Palun, kolleeg Kalle Laanet!
Austatud juhataja! Kõigepealt, head kolleegid, palju õnne kõigile, kes te olete asunud täitma Riigikogu liikme kohustusi! Selleks et me saaksime sisulise tööga kohe jõudsalt edasi minna, annab Keskerakonna fraktsioon üle ühe seaduseelnõu – riigilõivuseaduse muutmise seaduse eelnõu. Nagu me teame, kehtestas seadusandja suure masu ajal uued riigilõivud, mis on väga jõuliselt pärssinud inimeste võimalust õiguskaitse saamiseks kohtusse pöörduda. Me kõik oleme lugenud meediast arvamusi ja hinnanguid, et masu on taganemas, kõigil läheb elu paremaks ja riigi rahakotti laekub rohkem raha. Me arvame, et on õige aeg riigilõivud üle vaadata. Kõigi eelduste kohaselt peaks neid alandama. Aitäh!
Aitäh! Juhatuse nimel olen vastu võtnud ühe seaduseelnõu. Kui seaduseelnõu vastab Riigikogu kodu- ja töökorra seadusele, siis otsustab juhatus selle menetlemise kolme tööpäeva jooksul. Palun teeme kohaloleku kontrolli! Kohalolijaks registreerus 90 Riigikogu liiget, puudub 11. Nüüd teated. Riigikogu juhatus on registreerinud Riigikogu liikme Tarmo Tamme Eesti Keskerakonna fraktsiooni liikmeks. Riigikogu juhatus on kinnitanud Riigikogu liikme Tarmo Tamme põhiseaduskomisjoni liikmeks. Riigikogu juhatus on kinnitanud Riigikogu liikme Taavi Rõivase Euroopa Liidu asjade komisjoni esimeheks ja Riigikogu liikme Marianne Mikko Euroopa Liidu asjade komisjoni aseesimeheks. Riigikogu esimees on edastanud eile esitatud arupärimised peaministrile ja riigikontrolörile. Kolmapäeval, s.a 13. aprillil osalevad infotunnis järgmised valitsusliikmed: peaminister Andrus Ansip, rahandusminister Jürgen Ligi ja regionaalminister Siim Valmar Kiisler. Eile moodustati Riigikogus saarte ühendus, Setomaa ja Ida-Virumaa toetusrühm ning Eesti-Slovakkia, Eesti-Austria, Eesti-Poola ja Eesti-Venemaa parlamendirühm. Täna pärast täiskogu istungi lõppu toimuvad siin saalis Eesti-Austraalia ja Uus-Meremaa, Eesti-Iirimaa ning Eesti-Aserbaidžaani parlamendirühma asutamise koosolekud. Lugupeetud Riigikogu! Täna pärast istungi lõppu toimuvad siin saalis kosmoseuuringute, Kaitseliidu, tuumajaama, kodanikuühiskonna ja Mulgimaa toetusrühma ning Kagu-Eesti saadikurühma asutamise koosolekud. Head kolleegid! Kuna päevakorrapunkte ei ole, siis soovin edukat tööd teile kõigile! Istungi lõpp kell 10.04.